Procedurat e lindjes dhe autizmi
Sipas studimit mund të ketë lidhje mes stimulimit dhe përshpejtimit të dhimbjeve të lindjes dhe rritjes së prirjes për autizëm
Një studim i ri ka zbuluar të dhëna se disa procedura që përdoren gjatë lindjes së fëmijës për të pakësuar rrezikun ndaj nënës apo fëmijës, mund të jenë të lidhura me një rritje të rrezikut të autizmit. Rreth 1 për qind e fëmijëve në Shtetet e Bashkuara diagnostikohen me autizëm, që ndikon tek aftësia e fëmijës për komunikim dhe zhvillim të aftësive sociale. Disa studime kanë gjetur lidhje me faktorët e lindjes, si për shembull mosha e nënës dhe nëse foshnja ka lindur para kohe ose jo, por shkaqet e autizmit janë ende një mister. Studiuesi Simon Gregory i Universitetit Duke dhe kolegët e tij donin të zbulonin nëse autizmi ishte i lidhur me procesin e stimulimit të dhimbjeve të lindjes, ose shpeshtimin e tyre. Shkencëtarët analizuan një bazë të gjerë të dhënash që krahasonte mbi 600 mijë kartela mjekësore të lindjeve nga shteti i Karolinës së Veriut me dokumentat e shkollave që të tregonin nëse fëmija ishte diagnostikuar me autizëm. Ata arritën në përfundimin se fëmijët që kishin lindur me ndihmën e stimulimit të dhimbjeve, ishin më të prirur të diagnostikoheshin si autistë. Por arsyeja e saktë nuk është e qartë. Zoti Gregory thotë se mund të jetë e lidhur me një hormon të quajtur Oksitocin, që u jepet grave shtatzëna për të përshpejtuar dhimbjet dhe që është gjithashtu i lidhur me sjellje sociale tek të cilat ndikon autizmi. Një gjetje interesante ishte se lidhja mes autizmit dhe stimulimit apo përshpejtimit të dhimbjeve, ishte më e fortë tek djemtë. Interesante ndoshta sepse i bën jehonë përhapjes së njëanshmë të autizmit, që prek më shumë meshkujt sesa femrat. Pavarësisht nga këto përfundime, studiuesi australian thekson se gratë shtatzëna nuk duket të kundërshtojnë stimulimin apo përshpejtimin e dhimbjeve, kur rekomandohet nga mjeku. Ulja e rrezikshmërisë së vdekjes së nënës ose foshnjës gjatë lindjes, është më e rëndëishme sesa rritja fare e lehtë e rrezikut për autizëm, thotë ai. Studimi i Simon Gregory-t në Universitetin Duke dhe kolegëve të tij, është botuar në revista JAMA Pedriatics.